CELEX: 32022D0667
Language: et
Date: 2022-04-21 00:00:00
Title: Nõukogu otsus (ÜVJP) 2022/667, 21. aprill 2022, mis käsitleb abimeedet üldise programmi vormis, millega toetatakse aastatel 2022–2024 Aafrika Liitu Euroopa rahutagamisrahastu raames

22.4.2022   
               
               
                  ET
               
               
                  Euroopa Liidu Teataja
               
               
                  L 121/38
               
            
         NÕUKOGU OTSUS (ÜVJP) 2022/667,
         21. aprill 2022,
         mis käsitleb abimeedet üldise programmi vormis, millega toetatakse aastatel 2022–2024 Aafrika Liitu Euroopa rahutagamisrahastu raames
         EUROOPA LIIDU NÕUKOGU,
         võttes arvesse Euroopa Liidu lepingut, eriti selle artikli 28 lõiget 1 ja artikli 41 lõiget 2,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:
         
                     (1)
                  
                  
                     Vastavalt nõukogu otsusele (ÜVJP) 2021/509 (1) loodi Euroopa rahutagamisrahastu, et liikmesriigid saaksid rahastada ühise välis- ja julgeolekupoliitika raames võetavaid liidu meetmeid rahu säilitamiseks, konfliktide ennetamiseks ja rahvusvahelise julgeoleku tugevdamiseks kooskõlas aluslepingu artikli 21 lõike 2 punktiga c. Eelkõige võidakse otsuse (ÜVJP) 2021/509 artikli 1 lõike 2 teise lõigu punkti ii kohaselt rahastada Euroopa rahutagamisrahastust abimeetmeid piirkondliku või rahvusvahelise organisatsiooni juhitud rahutagamisoperatsioonide sõjaliste aspektide toetamiseks.
                  
               
                     (2)
                  
                  
                     Euroopa rahutagamisrahastu raames rakendatavad abimeetmed võivad olla erimeetme või konkreetse geograafilise või temaatilise suunitlusega üldise toetusprogrammi vormis.
                  
               
                     (3)
                  
                  
                     Nõukogu tunnistab Aafrika ja ELi ühisstrateegia raames toimuva Aafrika ja ELi rahu- ja julgeolekupartnerluse, eelkõige Aafrika rahutagamisrahastu raames loodud koostööraamistiku jätkuvat strateegilist tähtsust ning Aafrika Liidu (AL) juhtivat rolli rahu ja julgeoleku säilitamisel Aafrika mandril, nagu on sätestatud ALi rahu- ja julgeolekunõukogu loomise protokolli artiklis 16. Nõukogu on jätkuvalt pühendunud sellele, et suurendada ALi suutlikkust selles valdkonnas, abistada Aafrika juhitavaid rahutagamisoperatsioone ning tugevdada Aafrika rahu ja julgeoleku struktuuri selle täieliku toimivuse saavutamiseks kooskõlas Aafrika Liidu ja Euroopa Liidu vahelise rahu, julgeolekut ja valitsemistava käsitleva 23. mai 2018. aasta vastastikuse mõistmise memorandumiga, samuti sellele, et säilitada väljakujunenud koostöömehhanismid, eelkõige partnerlusel, konsultatsioonidel ja tõhustatud strateegilisel koordineerimisel põhinev integreeritud lähenemisviis.
                  
               
                     (4)
                  
                  
                     Liidu toetuse sujuv üleminek Aafrika rahutagamisrahastult Euroopa rahutagamisrahastule tagati sellise abimeetme vastuvõtmise teel, millega toetatakse üldise programmi vormis ALi ja mis hõlmab 2021. aasta teist poolt (2). Nimetatud üldisele programmile, mis hõlmab 2021. aasta teist poolt, peaks järgnema mitmeaastane üldine programm ALi toetamiseks aastatel 2022–2024, mis võimaldab jätkata usaldusväärse ja prognoositava rahastamise pakkumist Aafrika juhitavatele rahutagamisoperatsioonidele, mille jaoks on volituse või loa andnud ALi rahu- ja julgeolekunõukogu, tagades samal ajal paindlikkuse, mis on vajalik, et reageerida tulemuslikult ja tõhusalt konfliktide arengule Aafrika mandril. Abimeetme raames võetavaid meetmeid võiksid eeldatavasti rakendada üksused, kellel on kogemusi meetmete rakendamisega Aafrika rahutagamisrahastu raames ja seoses abimeetmega üldise programmi vormis, millega toetatakse ALi 2021. aasta teist poolt hõlmava Euroopa rahutagamisrahastu raames.
                  
               
                     (5)
                  
                  
                     Oma 1. juulil 2021 liidu välisasjade ja julgeolekupoliitika kõrgele esindajale saadetud kirjas palus AL, et liit toetaks jätkuvalt alates 1. juulist 2021 Aafrika juhitavaid rahutagamisoperatsioone, mille jaoks on volituse või loa andnud ALi rahu- ja julgeolekunõukogu.
                  
               
                     (6)
                  
                  
                     Abimeetmete rakendamisel võetakse arvesse otsuses (ÜVJP) 2021/509 sätestatud põhimõtteid ja nõudeid ning järgitakse Euroopa rahutagamisrahastust rahastatavate tulude ja kulude haldamise korda.
                  
               
                     (7)
                  
                  
                     Nõukogu kinnitab taas oma kindlat kavatsust kaitsta, edendada ja järgida inimõigusi, põhivabadusi ja demokraatlikke põhimõtteid ning tugevdada õigusriiki ja head valitsemistava, järgides Ühinenud Rahvaste Organisatsiooni põhikirja, inimõiguste ülddeklaratsiooni ja rahvusvahelist õigust, eelkõige rahvusvahelist inimõigustealast õigust ja rahvusvahelist humanitaarõigust,
                  
               ON VASTU VÕTNUD KÄESOLEVA OTSUSE:
         
            Artikkel 1
            Loomine, eesmärgid, kohaldamisala ja kestus
            
               1.   Käesolevaga luuakse Euroopa rahutagamisrahastu raames rahastatav abimeede üldise programmi vormis, millega toetatakse Aafrika Liitu (AL) (edaspidi „abimeede“). Abimeetme kaudu rahastatakse meetmeid, mille poliitika- ja julgeolekukomitee on heaks kiitnud 31. detsembriks 2024.
            
            
               2.   Abimeetme üldeesmärgid on vähendada Aafrikas vägivaldsete konfliktide esinemissagedust, kestust ja intensiivsust ning tugevdada ALi rolli seoses rahu ja julgeolekuga Aafrika mandril. Abimeetme erieesmärk on parandada konfliktide ohjamist ALi Komisjoni ja Aafrika piirkondlike organisatsioonide rahutagamisoperatsioonide sõjaliste komponentide kasutuselevõtu kaudu.
            
            
               3.   Käesoleva artikli lõikes 2 sätestatud eesmärkide saavutamiseks rahastatakse abimeetmega ALi rahu- ja julgeolekunõukogult volituse või loa saanud Aafrika juhitavate rahutagamisoperatsioonide sõjalisi aspekte, sealhulgas, kuid mitte üksnes, järgmisi tegevusi:
               
                           a)
                        
                        
                           personaliga seotud kulude katmine (soovituslikult 40 % kogu lähtesummast), näiteks sõjaväelaste päevarahad ja toetused, missiooni peakorteri sõjaväelaste päevarahad, ohvrite evakueerimise operatsioonid, hüvitis surma korral ja invaliidsushüvitis, toit, transpordi- ja reisikulud ning sõjaväelaste koolitus;
                        
                     
                           b)
                        
                        
                           seadmete tarnimine ja ajakohastamine ning teenuste osutamine (soovituslikult 35 % kogu lähtesummast), näiteks personaalne sõdurivarustus, meditsiinitarbed, sõidukid, kütus ja sõidukite hooldus, sideseadmed ja -teenused, IT-tehnoloogia ja -teenused, juhtimis- ja kontrollitaristu ja -teenused ning muud seadmed, välja arvatud otsuse (ÜVJP) 2021/509 artikli 5 lõikes 3 osutatud seadmed või platvormid;
                        
                     
                           c)
                        
                        
                           ehitustööde teostamine (soovituslikult 25 % kogu lähtesummast), näiteks sõjaväekasarmute, väljaõpperajatiste ja meditsiinirajatiste ehitamine ja taastamine.
                        
                     
            
               4.   Abimeetme kestus on 72 kuud alates 1. jaanuarist 2022.
            
         
         
            Artikkel 2
            Abimeetme raames võetavate meetmete toetamise heakskiitmine
            
               1.   Otsuse (ÜVJP) 2021/509 artikli 59 lõike 7 kohaselt on abimeetme raames võetavate meetmete toetamise eelduseks taotluse esitamine ALi Komisjoni kui abimeetme toetusesaaja (edaspidi „toetusesaaja“) poolt.
            
            
               2.   Pärast käesoleva artikli lõikes 1 osutatud taotluse saamist esitab liidu välisasjade ja julgeolekupoliitika kõrge esindaja (edaspidi „kõrge esindaja“), olles konsulteerinud otsuse (ÜVJP) 2021/509 kohaselt ametisse määratud abimeetmete halduriga (edaspidi „abimeetmete haldur“) rahalise rakendamisega seotud küsimustes, poliitika- ja julgeolekukomiteele läbivaatamiseks ja heakskiitmiseks soovituse, milles antakse ülevaade kavandatavast toetusest, sealhulgas selle eelarvest, käesoleva otsuse artikli 5 lõikes 2 loetletud üksuste hulgast kavandatud toetuse rakendamiseks valitud üksusest või üksustest, konfliktitundlikkuse ja riskianalüüsiga seotud kaalutlustest, ning samuti vajaduse korral käesoleva otsuse artiklis 6 osutatud järelevalve- ja kontrollimeetmetest.
            
         
         
            Artikkel 3
            Rahastamiskord
            
               1.   Abimeetmega seotud kulutuste katmiseks ettenähtud lähtesumma on 600 000 000 eurot.
            
            
               2.   Kõiki kulutusi hallatakse vastavalt otsusele (ÜVJP) 2021/509 ning Euroopa rahutagamisrahastust rahastatavate tulude ja kulude haldamise korrale.
            
         
         
            Artikkel 4
            Kokkulepped toetusesaajaga
            
               1.   Kõrge esindaja sõlmib toetusesaajaga vajalikud kokkulepped tagamaks, et toetusesaaja täidab nõudeid ja tingimusi, mis on kehtestatud käesoleva otsusega ning poliitika- ja julgeolekukomitee poolt seoses abimeetme raames võetavate meetmete toetamise heakskiitmisega, mis on abimeetme raames toetuse andmise tingimus.
            
            
               2.   Lõikes 1 osutatud kokkulepped hõlmavad sätteid, millega kohustatakse toetusesaajat tagama:
               
                           a)
                        
                        
                           asjakohase rahvusvahelise õiguse, eelkõige rahvusvahelise inimõigustealase õiguse ja rahvusvahelise humanitaarõiguse järgimine;
                        
                     
                           b)
                        
                        
                           kõigi abimeetme raames antud varade nõuetekohane ja tõhus kasutamine eesmärkidel, milleks need anti;
                        
                     
                           c)
                        
                        
                           kõigi abimeetme raames antud varade piisav hooldamine, et tagada nende kasutatavus ja operatiivne kättesaadavus kogu olelusringi jooksul;
                        
                     
                           d)
                        
                        
                           et abimeetme raames antud varad ei lähe kaduma ning neid ei anta nende olelusringi lõpus ilma otsuse (ÜVJP) 2021/509 kohaselt loodud rahastu komitee nõusolekuta üle muudele isikutele või üksustele kui need, kes on nimetatud kokkulepetes kindlaks määratud.
                        
                     
            
               3.   Lõikes 1 osutatud kokkulepped hõlmavad sätteid abimeetme alusel toetuse andmise peatamise ja lõpetamise kohta, kui leitakse, et toetusesaaja on lõikes 2 sätestatud kohustusi rikkunud.
            
         
         
            Artikkel 5
            Rakendamine
            
               1.   Kõrge esindaja vastutab käesoleva otsuse rakendamise tagamise eest kooskõlas otsusega (ÜVJP) 2021/509 ning Euroopa rahutagamisrahastu raames rahastatavate tulude ja kulude haldamise korraga, järgides terviklikku metoodikaraamistikku Euroopa rahutagamisrahastu raames rahastatavate abimeetmete jaoks nõutavate meetmete ja kontrollide hindamiseks ja kindlaksmääramiseks.
            
            
               2.   Abimeetme raames võetavaid meetmeid, millele on osutatud artiklis 2, võib täielikult või osaliselt rakendada mis tahes järgmine üksus kas rakendajana või ilma projektikonkursita antavate toetuste kaudu:
               
                           a)
                        
                        
                           ALi Komisjon;
                        
                     
                           b)
                        
                        
                           Araabia Magribi Liit;
                        
                     
                           c)
                        
                        
                           Saheli ja Sahara riikide ühendus;
                        
                     
                           d)
                        
                        
                           Ida- ja Lõuna-Aafrika ühtne turg;
                        
                     
                           e)
                        
                        
                           Ida-Aafrika Ühendus;
                        
                     
                           f)
                        
                        
                           Ida-Aafrika valmisolekuväed;
                        
                     
                           g)
                        
                        
                           Kesk-Aafrika riikide majandusühendus;
                        
                     
                           h)
                        
                        
                           Lääne-Aafrika riikide majandusühendus;
                        
                     
                           i)
                        
                        
                           Ida-Aafrika Arenguühendus;
                        
                     
                           j)
                        
                        
                           Põhja-Aafrika piirkondlik võime;
                        
                     
                           k)
                        
                        
                           Lõuna-Aafrika Arenguühendus;
                        
                     
                           l)
                        
                        
                           G5 Sahel;
                        
                     
                           m)
                        
                        
                           Tšaadi Järve Vesikonna Komisjon;
                        
                     
                           n)
                        
                        
                           Ühinenud Rahvaste Organisatsiooni (ÜRO) inimõiguste ülemvoliniku büroo;
                        
                     
                           o)
                        
                        
                           ÜRO sekretariaat;
                        
                     
                           p)
                        
                        
                           ÜRO projektiteenuste büroo;
                        
                     
                           q)
                        
                        
                           ÜRO Somaalia tugiamet;
                        
                     
                           r)
                        
                        
                           lisas esitatud liikmesriikide ministeeriumid, valitsusasutused või muud avalik-õiguslikud asutused ja ametid või avalikke teenuseid osutavad eraõiguslikud asutused, kui neile on antud piisavad finantstagatised.
                        
                     
            
               3.   Enne kui poliitika- ja julgeolekukomitee kiidab heaks meetme toetamise, peab abimeetmete haldur kinnitama konkreetse üksuse suutlikkust meedet või selle osa rakendada.
            
         
         
            Artikkel 6
            Järelevalve, hindamine ja kontroll
            
               1.   Abimeetme raames võetavate meetmete järelevalve-, hindamis- ja kontrollimeetmed kehtestatakse kooskõlas tervikliku metoodikaraamistikuga Euroopa rahutagamisrahastu raames rahastatavate abimeetmete jaoks nõutavate meetmete ja kontrollide hindamiseks ja kindlaksmääramiseks.
            
            
               2.   Lõikes 1 osutatud meetmete eesmärk on eelkõige tagada, et toetusesaaja ja kõik muud üksused, kes saavad otsest kasu abimeetme raames antavast toetusest, järgiksid rahvusvahelist inimõigustealast õigust ja rahvusvahelist humanitaarõigust ning et toetusesaaja täidaks mis tahes muid kohustusi, mis tulenevad artiklis 4 osutatud kokkulepetest.
            
            
               3.   Sõltuvalt abimeetme raames meetmele antavast heakskiidetud toetusest võivad lõikes 1 osutatud järelevalve-, hindamis- ja kontrollimeetmed hõlmata: toetusesaajaga kokku lepitud tingimustel ja võrdlusalustel põhinevat edusammude jälgimist; rahvusvahelise inimõigustealase õiguse ja rahvusvahelise humanitaarõiguse järgimise raamistike ja hoolsuskohustuse nõuete kehtestamist ja järelevalvet; varade saatmisjärgset kontrolli, et tagada asjakohane kasutamine ja vältida kõrvalesuunamist, ning tagasitõmbumis- ja väljumisstrateegiate kindlaksmääramist.
            
         
         
            Artikkel 7
            Aruandlus
            Rakendamise ajal esitab kõrge esindaja poliitika- ja julgeolekukomiteele iga kuue kuu järel aruande abimeetme rakendamise kohta kooskõlas otsuse (ÜVJP) 2021/509 artikliga 63. Abimeetmete haldur annab otsuse (ÜVJP) 2021/509 kohaselt loodud rahastu komiteele korrapäraselt teavet tulude ja kulude haldamise kohta kooskõlas nimetatud otsuse artikliga 38, edastades sealhulgas teavet seotud tarnijate ja alltöövõtjate kohta.
         
         
            Artikkel 8
            Peatamine ja lõpetamine
            
               1.   Vastavalt otsuse (ÜVJP) 2021/509 artiklile 64 võib poliitika- ja julgeolekukomitee liikmesriigi või kõrge esindaja taotlusel otsustada abimeetme raames võetavate meetmete toetamise peatada või lõpetada või kogu abimeetme rakendamise peatada järgmistel juhtudel:
               
                           a)
                        
                        
                           kui toetusesaaja rikub rahvusvahelisest õigusest, eelkõige inimõigustealasest õigusest ja rahvusvahelisest humanitaarõigusest tulenevaid kohustusi või kui ta ei täida artiklis 4 osutatud kokkulepete alusel võetud kohustusi;
                        
                     
                           b)
                        
                        
                           kui rakendajaga sõlmitud leping on peatatud või lõpetatud pärast seda, kui rakendaja on jätnud täitmata lepingust tulenevad kohustused;
                        
                     
                           c)
                        
                        
                           kui olukord asjaomases geograafilises piirkonnas ei võimalda enam meedet piisavate tagatistega rakendada;
                        
                     
                           d)
                        
                        
                           kui meetme rakendamine ei täida enam oma eesmärke või ei ole enam liidu huvides.
                        
                     Kiireloomulistel ja erakorralistel juhtudel võib kõrge esindaja ajutiselt peatada abimeetme rakendamise täielikult või osaliselt kuni poliitika- ja julgeolekukomitee otsuse vastuvõtmiseni.
            
            
               2.   Poliitika- ja julgeolekukomitee võib soovitada nõukogul abimeede lõpetada.
            
         
         
            Artikkel 9
            Liidu meetmete kooskõla
            Vastavalt otsuse (ÜVJP) 2021/509 artiklile 8 tagatakse kooskõla abimeetme raames võetavate meetmete ja muude ühise välis- ja julgeolekupoliitika valdkonna meetmete ning liidu välistegevuse muude valdkondade rahastamisvahendite raames võetavate meetmete ja liidu muude poliitikavaldkondade, sealhulgas väliskonfliktide ja -kriiside puhul järgitava integreeritud lähenemisviisi, vahel.
         
         
            Artikkel 10
            Jõustumine
            Käesolev otsus jõustub selle vastuvõtmise päeval.
            Seda kohaldatakse alates 1. jaanuarist 2022.
         
         
            Brüssel, 21. aprill 2022
            
               
                  Nõukogu nimel
               
               
                  eesistuja
               
               J.-Y. LE DRIAN
            
         
         
            (1)  Nõukogu 22. märtsi 2021. aasta otsus (ÜVJP) 2021/509, millega luuakse Euroopa rahutagamisrahastu ja tunnistatakse kehtetuks otsus (ÜVJP) 2015/528 (ELT L 102, 24.3.2021, lk 14).
         
            (2)  Nõukogu 22. juuli 2021. aasta otsus (EL) 2021/1210, mis käsitleb abimeedet üldise programmi vormis, millega toetatakse 2021. aastal Aafrika Liitu Euroopa rahutagamisrahastu raames (ELT L 263, 23.7.2021, lk 7).
      
      
         
            LISA
            Loetelu liikmesriikide ministeeriumidest, valitsusasutustest ning muudest avalik-õiguslikest asutustest ja ametitest ning avalikke teenuseid osutavatest eraõiguslikest asutustest, kellele on antud piisavad finantstagatised ning kes võivad täielikult või osaliselt rakendada meetmeid abimeetme raames (1):
            
                        —
                     
                     
                        Deutsche Gesellschaft für Internationale Zusammenarbeit
                     
                  
                        —
                     
                     
                        Expertise France
                     
                  
               (1)  Käesolev loetelu puudutab vaid käesoleva otsusega loodud abimeedet ning ei välista võimalust, et tulevaste abimeetmete, sealhulgas üldise programmi vormis abimeetmete jaoks võidakse määrata teised üksused.